
Škoda Octavia je prvým modelom značky s plne hybridným pohonom
› Nový pohon je k dispozícii pre liftback aj kombi vo výbavových stupňoch Selection, Top Selection a Sportline
› Na výber sú dva výkonové varianty so systémovým výkonom 100 kW a 125 kW
› Sériovo-paralelný hybridný systém pracuje úplne automaticky, na krátke vzdialenosti umožňuje jazdu čisto na elektrinu a nevyžaduje externé nabíjanie

Bratislava, 5. októbra 2026 – Škoda Auto pokračuje v rozširovaní svojho portfólia: Octavia je prvým modelom Škoda Auto s plne hybridným pohonom. Nový hybridný pohon, dostupný so systémovým výkonom 100 kW a 125 kW, rozširuje ponuku modelu Octavia. Sériovo-paralelný hybridný systém zároveň umožňuje jazdu na krátke vzdialenosti čisto na elektrinu bez nutnosti externého nabíjania trakčnej batérie. Nový pohon je k dispozícii pre liftback aj kombi vo výbavových stupňoch Selection, Top Selection a Sportline.

Johannes Neft, Škoda Auto Chief Officer za oblasť Technického vývoja, hovorí: „Octavia je prvým modelom značky vybaveným plne hybridným pohonom. Jeho sériovo-paralelný hybridný systém kombinuje flexibilitu spaľovacieho motora s možnosťou jazdy na elektrinu. Všetko prebieha úplne automaticky – systém podľa aktuálnych podmienok vždy volí najvhodnejší režim pohonu. Trakčná batéria sa počas jazdy dobíja prostredníctvom spaľovacieho motora alebo rekuperáciou energie. Dva výkonové varianty pre liftback aj kombi rozširujú našu ponuku pohonov o ďalšie všestranné technické riešenie a našim zákazníkom tak pre splnenie ich želaní ponúkajú ešte väčší výber.“

Kombinácia sériového a paralelného hybridného režimu zabezpečuje vysokú účinnosť
Plne hybridný pohon modelu Octavia tvoria dva elektromotory, spaľovací motor 1,5 TSI evo2, jednostupňová automatická prevodovka a automatická spojka, ktorá umožňuje priame mechanické spojenie spaľovacieho motora s poháňanými kolesami prednej nápravy. Menší z oboch elektromotorov slúži predovšetkým ako generátor a zároveň štartuje spaľovací motor. Väčší a výkonnejší trakčný elektromotor poháňa predné kolesá a pri brzdení rekuperuje energiu. Podľa aktuálnych jazdných podmienok systém automaticky volí najúčinnejší z čisto elektrického, sériového hybridného a paralelného hybridného režimu.
V čisto elektrickom režime poháňa vozidlo trakčný elektromotor, a to energiou uloženou v trakčnej batérii. Bez spustenia spaľovacieho motora tak možno prejsť približne dva kilometre. V sériovom hybridnom režime spaľovací motor poháňa generátor, ktorý vyrába elektrinu pre trakčný elektromotor poháňajúci kolesá. Tento režim systém využíva predovšetkým pri rýchlostiach do približne 60 km/h, ďalej pri poklese nabitia trakčnej batérie pod stanovenú úroveň alebo v prípade, že vodič chce výrazne zrýchliť. V paralelnom hybridnom režime sa spaľovací motor prostredníctvom spojky a pevného prevodového pomeru mechanicky pripojí k poháňaným kolesám. Trakčný elektromotor ho pritom môže podľa potreby podporiť. Tento režim systém využíva pri rýchlostiach nad 60 km/h a pri ustálenej jazde, keď je priamy mechanický prenos výkonu účinnejší.
Trakčný elektromotor zároveň zabezpečuje rekuperáciu. Energia získaná pri brzdení sa ukladá do trakčnej batérie a následne sa znovu využíva na pohon vozidla. V prípade potreby systém zapojí aj mechanické brzdy. Prechody medzi jednotlivými režimami prebiehajú automaticky.

Dva výkonové varianty
Plne hybridná Octavia bude k dispozícii v dvoch variantoch so systémovým výkonom 100 kW a 125 kW. Základná verzia využíva zážihový motor 1,5 TSI s výkonom 96 kW, zatiaľ čo výkonnejšie vyhotovenie je vybavené motorom 1,5 TSI s maximálnym výkonom 110 kW. Elektromotory sú pri oboch variantoch zhodné. Rovnaká je aj elektronicky obmedzená najvyššia rýchlosť 180 km/h.
Trakčná batéria, umiestnená pod zadnými sedadlami, má celkovú kapacitu 1,6 kWh a systém automaticky udržiava jej stav nabitia medzi 40 a 90 %. Palivová nádrž má objem 40 litrov. Batožinový priestor liftbacku ponúka objem 460 litrov, po sklopení zadných sedadiel až 1 400 litrov. Pri verzii kombi je objem batožinového priestoru 485 litrov, respektíve až 1 540 litrov po sklopení zadných sedadiel.

Plne hybridný model Octavia si bude možné objednať už čoskoro
Plne hybridná Octavia je k dispozícii ako liftback aj kombi vo výbavových stupňoch Selection, Top Selection a Sportline. Oproti verziám poháňaným výhradne spaľovacím motorom zahŕňa štandardná výbava navyše 13-palcový displej infotainmentu a označenie HYBRID na veku batožinového priestoru. Objednávky budú spustené na prelome októbra a novembra a prvé dodávky zákazníkom sú naplánované na 1. štvrťrok 2027.


Pre ďalšie informácie, prosím, kontaktujte:
Zuzana Kubíková, PR manager Škoda Auto Slovensko s.r.o.
M: +421 904 701 339
zuzana.kubikova2@skoda-auto.sk 

	Škoda Octavia je prvým modelom značky s plne hybridným pohonom
Škoda Auto pokračuje v rozširovaní svojho portfólia: Octavia je prvým modelom Škoda Auto s plne hybridným pohonom. Nový hybridný pohon, dostupný so systémovým výkonom 100 kW a 125 kW, rozširuje ponuku modelu Octavia. Sériovo-paralelný hybridný systém zároveň umožňuje jazdu čisto na elektrinu bez nutnosti externého nabíjania trakčnej batérie.

Menší z oboch elektromotorov slúži predovšetkým ako generátor a zároveň štartuje spaľovací motor. Väčší a výkonnejší trakčný elektromotor poháňa predné kolesá a pri brzdení rekuperuje energiu. Podľa aktuálnych jazdných podmienok systém automaticky volí najúčinnejší z čisto elektrického, sériového hybridného a paralelného hybridného režimu.

	Škoda Octavia je prvým modelom značky s plne hybridným pohonom
Plne hybridná Octavia je k dispozícii ako liftback aj kombi vo výbavových stupňoch Selection a Sportline. Oproti verziám poháňaným výhradne spaľovacím motorom zahŕňa štandardná výbava navyše 13-palcový displej infotainmentu, 10-palcový Virtual Cockpit a označenie HYBRID na veku batožinového priestoru.

Škoda Auto
› sa v novom desaťročí úspešne riadi stratégiou „Next Level Škoda Strategy“;
› sa usiluje o to, aby sa do konca dekády zaradila medzi tri najpredávanejšie značky v Európe tým, že zákazníkom ponúka to najlepšie z oboch svetov prostredníctvom radu atraktívnych modelov s plne elektrickými, hybridnými a spaľovacími pohonnými jednotkami;
› efektívne využíva potenciál na dôležitých rastových trhoch ako je India a severná Afrika, Vietnam a región ASEAN;
› v súčasnosti zákazníkom ponúka 14 modelových radov osobných automobilov: Fabia, Scala, Octavia, Superb, Kamiq, Karoq, Kodiaq, Elroq, Enyaq, Epiq, Peaq, Slavia, Kylaq a Kushaq;
› v roku 2025 dodala zákazníkom po celom svete viac ako 1 040 000 vozidiel;
› je už viac ako 30 rokov súčasťou koncernu Volkswagen, jedného z globálne najúspešnejších výrobcov automobilov; 
› je súčasťou Brand Group CORE, organizačnej fúzie objemových značiek koncernu Volkswagen, ktorej cieľom je dosiahnutie spoločného rastu a významné zvýšenie celkovej efektivity všetkých piatich objemových značiek;
› samostatne vyvíja a vyrába komponenty ako batériové systémy pre platformu MEB, motory a prevodovky pre ďalšie značky koncernu Volkswagen;
› prevádzkuje tri výrobné závody v Českej republike, má výrobné kapacity v Číne, na Slovensku a v Indii, väčšinou prostredníctvom koncernových partnerstiev, ďalej taktiež na Ukrajine v spolupráci s lokálnym partnerom;
› celosvetovo zamestnáva viac než 40 000 ľudí a je aktívna na viac ako 100 trhoch.

